CELEX: 32017R0215
Language: el
Date: 2016-11-30 00:00:00
Title: Κατ' εξουσιοδότηση κανονισμός (ΕΕ) 2017/215 της Επιτροπής, της 30ής Νοεμβρίου 2016, για την τροποποίηση του κανονισμού (ΕΕ) αριθ. 98/2013 του Ευρωπαϊκού Κοινοβουλίου και του Συμβουλίου όσον αφορά την προσθήκη του εξαένυδρου νιτρικού μαγνησίου στον κατάλογο πρόδρομων ουσιών εκρηκτικών υλών του παραρτήματος II (Κείμενο που παρουσιάζει ενδιαφέρον για τον ΕΟΧ )

9.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/3
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/215 ΤΗΣ ΕΠΙΤΡΟΠΉΣ
   της 30ής Νοεμβρίου 2016
   για την τροποποίηση του κανονισμού (ΕΕ) αριθ. 98/2013 του Ευρωπαϊκού Κοινοβουλίου και του Συμβουλίου όσον αφορά την προσθήκη του εξαένυδρου νιτρικού μαγνησίου στον κατάλογο πρόδρομων ουσιών εκρηκτικών υλών του παραρτήματος II
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 98/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την κυκλοφορία στην αγορά και τη χρήση πρόδρομων ουσιών εκρηκτικών υλών (1), και ιδίως το άρθρο 12,
   Εκτιμώντας τα ακόλουθα:
   
               (1)
            
            
               Στο παράρτημα II του κανονισμού (ΕΕ) αριθ. 98/2013 απαριθμούνται οι πρόδρομες ουσίες εκρηκτικών υλών που υπόκεινται σε εναρμονισμένους κανόνες οι οποίοι αφορούν τη διαθεσιμότητά τους στο ευρύ κοινό και διασφαλίζουν την ενδεδειγμένη υποβολή αναφορών για ύποπτες συναλλαγές, εξαφανίσεις και κλοπές σε όλη την αλυσίδα εφοδιασμού.
            
         
               (2)
            
            
               Οι ουσίες που απαριθμούνται στο παράρτημα II είναι διαθέσιμες στα μέλη του ευρέος κοινού, αλλά υπόκεινται στην υποχρέωση υποβολής αναφορών, που αφορά τόσο τους επαγγελματίες χρήστες σε όλη την αλυσίδα εφοδιασμού όσο και τα μέλη του ευρέος κοινού.
            
         
               (3)
            
            
               Το παράρτημα II περιλαμβάνει ήδη σειρά νιτρικών αλάτων, δεδομένου ότι μπορούν να χρησιμοποιηθούν ως πρόδρομες ουσίες εκρηκτικών υλών. Το νιτρικό μαγνήσιο, που παρέχεται στην εξαένυδρη μορφή του, είναι ουσία με παρόμοιες ιδιότητες, η οποία όμως δεν έχει ακόμη συμπεριληφθεί στο παράρτημα II.
            
         
               (4)
            
            
               Επί του παρόντος, το εξαένυδρο νιτρικό μαγνήσιο χρησιμοποιείται ως μη ελεγχόμενη εναλλακτική λύση αντί των νιτρικών αλάτων που περιλαμβάνονται στο παράρτημα II. Επιπλέον, σε αναφορές τα τελευταία έτη γίνεται λόγος για την καταχρηστική του χρήση ως πρόδρομης ουσίας εκρηκτικών υλών εκτός της Ευρωπαϊκής Ένωσης.
            
         
               (5)
            
            
               Οι εξελίξεις όσον αφορά την καταχρηστική χρήση του εξαένυδρου νιτρικού μαγνησίου δεν δικαιολογούν επί του παρόντος τον περιορισμό της πρόσβασης των μελών του ευρέος κοινού, λαμβανομένου υπόψη του επιπέδου της απειλής ή του όγκου των συναλλαγών που συνδέονται με την εν λόγω ουσία.
            
         
               (6)
            
            
               Είναι αναγκαίο να υπάρξει αυξημένος έλεγχος, ώστε οι εθνικές αρχές να έχουν τη δυνατότητα αποτροπής και εντοπισμού ενδεχόμενης παράνομης χρήσης αυτής της ουσίας ως πρόδρομης ουσίας εκρηκτικών υλών, και αυτό μπορεί να επιτευχθεί μέσω του μηχανισμού αναφορών που προβλέπει ο κανονισμός (ΕΕ) αριθ. 98/2013.
            
         
               (7)
            
            
               Λαμβανομένου υπόψη του κινδύνου που παρουσιάζει η διαθεσιμότητα εξαένυδρου νιτρικού μαγνησίου και του γεγονότος ότι η υποχρέωση αναφοράς για αυτό δεν θα έχει σημαντικό αντίκτυπο στους οικονομικούς φορείς ή στους καταναλωτές, η προσθήκη της εν λόγω ουσίας στο παράρτημα II του κανονισμού (ΕΕ) αριθ. 98/2013 είναι δικαιολογημένη και ανάλογη προς τον σκοπό που επιδιώκει,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον πίνακα του παραρτήματος II του κανονισμού (ΕΕ) αριθ. 98/2013, προστίθεται η ακόλουθη ουσία:
   
      
                  «Εξαένυδρο νιτρικό μαγνήσιο (CAS RN 13446-18-9)
               
               
                  2834 29 80 
               
               
                  3824 90 96 »
               
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 39 της 9.2.2013, σ. 1.